**מורין נהדר** (נולדה ב-11 בספטמבר 1977) היא זמרת, יוצרת, פייטנית ומלחינה ישראלית, עוסקת בפיוטים, בעיקר בנוסח יהודי אירן. זוכת פרס אורי אורבך לתרבות יהודית בתחום המוזיקה לשנת 2023.

ביוגרפיה
--------

מורין נולדה באספהאן שבאיראן ועלתה לארץ עם משפחתה בעקבות המהפכה האיראנית ועלייתו של רוחאללה ח'ומייני לשלטון.
בילדותה הצטרפה למקהלת הילדים "אנקור", וכבר אז נודעה בכשרונה המוזיקלי ובקולה המרשים. בצעירותה (גילאי 10 ועד 18) למדה בקונסרבטוריון של האקדמיה למוסיקה בירושלים והייתה מראשוני הזמרים במקהלת אנקור, עמה הופיעה ברחבי העולם בתחרויות למקהלות ילדים ונוער.

מורין, בוגרת האקדמיה למוזיקה ולמחול בירושלים, סיימה בהצטיינות שני תארים במחלקה הווקאלית ובמחלקה לקומפוזיציה, חינוך מוזיקלי וניצוח מקהלות. היא מתמחה בשירה פרסית עממית ואף עוסקת במחקר המוזיקה של יהודי איראן באוניברסיטה העברית.

קריירה מוזיקלית
---------------

למרות הכשרתה כזמרת מבצעת בתחום השירה הקלאסית-אירופית, נהדר הצטרפה בגיל 17 לאנסמבל אספהאן, שביצע מוזיקה פרסית קלאסית ושירה עממית פרסית ממחוזותיה השונים של איראן. לאחר מספר שנים הקימה נהדר אנסמבל משלה ובמקביל להופעותיה החלה לחקור את מסורת הפיוטים של יהדות איראן, ובכך גאלה פיוטים רבים מן השכחה. נהדר היא הפייטנית היחידה בארץ המבצעת את מסורת השירה והפיוט של יהדות פרס. כמו כן, שמה לה למטרה לשמר את המורשת ההולכת ונעלמת על ידי כתיבת לחנים משלה, בסולמות פרסיים עתיקים ("דאסטגאה") לפיוטים וטקסטים מן המקורות היהודייםה. לחנים אלה משולבים בהופעותיה יחד עם פיוטים עממיים-פרסיים שעובדו בצורה מודרנית על מנת לקרב רבים לשמוע אותם ולהתחבר אליהם מחדש. נהדר אף מלמדת את הפיוט והתרבות היהודית-איראנית ברחבי הארץ ומוזמנת להרצות בכנסים אקדמיים.
לצד עבודתה הרבה בתחום הפיוטים הפרסיים, השתתפה נהדר בפרויקטים מוזיקליים מגוונים. בארץ הופיעה פעמים רבות עם התזמורת הפילהרמונית הישראלית, הסינפונייטה הישראלית באר שבע, התזמורת הסימפונית ירושלים, סימפונט רעננה ועוד.

נהדר משתתפת קבועה בהפקות בכורה עולמיות של בית אבי חי ובית הקונפדרציה בירושלים, לרבות "פסטיבל העוד" ו"פסטיבל הפיוט" המסורתי של בית אבי חי. ב"פסטיבל העוד הבינלאומי" ב-2008 העלתה מופע בבכורה עולמית, שעסק כולו בתגליות חדשות מהמחקר שלה ובו ביצעה לראשונה פיוטים ושירים ייחודיים של יהודי איראן שלא בוצעו עד לאותה העת. הפיוטים זכו לעיבודים חדשניים לצד שמרניים, תוך שילוב כלי נגינה המקובלים במוזיקה הקלאסית מערבית עם כלים פרסיים. 

נהדר שיתפה פעולה עם אמנים ישראלים רבים, ביניהם: יאיר דלאל, רונה קינן, שאנן סטריט, ברי סחרוף, אהוד בנאי, דין דין אביב ושלמה בר.

נהדר השתתפה והקליטה תוכניות מוזיקליות מגוונות, החל מזמר עברי, דרך ערבי שירי משוררים ועד מופעי פיוטים ברדיו ובטלוויזיה. כמו כן, הלחינה נהדר שירי משוררים רבים, כמו לאה גולדברג, יהודה עמיחי ואמיר גלבע, ומבצעת אותם בהופעותיה.היא הופיעה בישראל וברחבי העולם עם ההרכב שלה, עם הרכבים בהם התארחה ועם תזמורות בפסטיבלים למוזיקת עולם, למוזיקה קלאסית-מערבית ולמוזיקה בת זמננו (בין היתר בפסטיבל לינקולן סנטר בניו יורק, במקסיקו, בגרמניה, באנגליה, באיטליה ובהונגריה).

בשנת 2011 העלתה מופע יחיד, שהוקדש למסעה המוזיקלי והאישי, כמבצעת של התרבות הקלאסית-מערבית והישראלית עם זו הפרסית והיהודית. המופע התקיים במסגרת פסטיבל העוד הבינלאומי שהתקיים בתיאטרון ירושלים בליווי תזמורת סינפונט רעננה ועבר בשידור חי בקול המוסיקה.

בשנת 2012 נכלל שיר ערש עממי-פרסי בביצועה ובעיבודה באלבום מוזיקת עולם שהפיק ה-BBC. באותה שנה נכללה גם באלבום אוסף הפיוט בישראל, "יהודה הלוי פינת אבן גבירול", בהפקתו של ניצן זעירא, בו היא שרה לחן מקורי שלה לטקסט מתפילת יום הכיפורים - "תפילה לשלום". לחן זה ייצג את מדינת ישראל בשנת 2001 בדיסק הנורווגי "make me a channel of your peace". הדיסק הופק לכבוד 100 שנה לפרס נובל לשלום בהשתתפותם של אמנים מרחבי העולם, ובו נהדר שרה בצמידות לזמרת שינייד או'קונור בעקבות בקשה מיוחדת של האחרונה[דרוש מקור]. נהדר נבחרה לשיר ולייצג את המחלקה הווקאלית הרב-תרבותית בתקליט האוסף של האקדמיה למוסיקה לרגל 70 שנה להיווסדה.

ביוני 2012 העלתה מופע במסגרת פסטיבל לבי במזרח, עליו כתב מבקר המוזיקה נעם בן זאב:

> 
> שיריה מרעידים את הנפש בחוויה מוסיקלית; הם מסוגלים להשכיח את הזמן והמקום ולהזכיר למה אנשים באים ביחד לאולם גדול ויושבים ומשתתקים ומקשיבים לזמרת ששרה מעל במה. מסבירים משהו מהכמיהה הזאת למוסיקה, ומה היא מגלה לנו על עצמנו.
> 
> 
> 
> 

בשנת 2014 יצא לאור אלבום הפיוטים שלה, "ישנה בחיק ילדות", שזכה לביקורות חיוביות. בנוסף באותה שנה נכלל שיר בביצועה באוסף "בת המקום" שהפיק האתר "קפה גיברלטר". 

בשנת 2016 הוציאה נהדר לאור את אלבומה השני "גולה גנדום" שבפרסית פירושו הוא פרח החיטה. מתוכו יצאו כסינגלים שיר הנושא "גולה גנדום", שהיה מועמד לשיר השנה, "בת הכפר", "גולה סנגם" ו"מסטום אסמר". באלבום זה שרה נהדר אך ורק בפרסית.

בשנת 2018 הוציאה נהדר את אלבומה השלישי "למה תעמוד רחוק", שבו 11 פיוטים בלחנים מקוריים שלה. מאלבום זה יצאו השירים "ששוני רב בך", "אל תירא עבדי יעקב" ו"על משכבי בלילות" שהפך ללהיט גדול ונכנס לפלייליסט של גלגלצ.

בתחילת שנת 2023 הוציאה נהדר את אלבומה הרביעי, "טולואה מן״ ("הזריחה שלי" בפרסית), הכולל את עיבודיה של נהדר לשירי פופ ורוק איראניים שנעלמו אחרי המהפכה האיסלאמית. האלבום הושק במופע במסגרת פסטיבל העוד הבינלאומי.

רשימת אלבומים
-------------

* 2014 - "ישנה בחיק ילדות"
* 2016 - "גולה גנדום (פרח החיטה)"
* 2018 - "למה תעמוד רחוק"
* 2023 - "טולואה מן״

קישורים חיצוניים
----------------

* מורין נהדר, באתר ספוטיפיי
* טל גורדון, אלטרנטיבות מהשורש - מורין נהדר פינת גורדון, באתר הבמה, 23 באוגוסט 2006
* ynet, פיוט נהדר, באתר ynet, 27 בדצמבר 2010
* עומר שומרוני, ‏חולמת בפרסית: המוזיקאית מורין נהדר תופיע בפסטיבל "זמן פיוט", באתר גלובס, 12 בפברואר 2015
* "ישנה בחיק ילדות"- מורין נהדר משמרת את מסורת הפיוט היהודי פרסי, באתר וואלה!‏, 31 במרץ 2016
* יואל בוטביניק, ‏"מוזיקה עממית שייכת לעם, לא לאקדמיה", בעיתון מקור ראשון, 28 בנובמבר 2018

הערות שוליים
------------

1. 1 2 3 4  נעם בן זאב, המוסיקאית מורין נהדר חוזרת לאיספהאן, באתר הארץ, 21 ביוני 2012
2. 1 2  אתר למנויים בלבד חגי חיטרון, כמה טוב שהזמרת מורין נהדר, ישראלית איראנית, בחרה לעשות דוקטורט חי, באתר הארץ, 28 בספטמבר 2017
3. ↑  ליה פן, פסטיבל העוד: עוד להיט, באתר הארץ, 11 בנובמבר 2010
4. ↑  עמית גולדנברג, מורין נהדר מחזירה את הפיוט הפרסי לבמה, באתר nrg‏, 24 בנובמבר 2008
5. ↑  אלמוג בהר, ידיד נפש, או אורח לרגע, באתר הארץ, 6 באוקטובר 2008
6. ↑  אתר למנויים בלבד בן שלו, מורין נהדר התגעגעה לאיראן ועשתה מזה אלבום משובח, באתר הארץ, 11 בספטמבר 2014
7. ↑  אתר למנויים בלבד בן שלו, ממזרח נפתחה הבשורה, באתר הארץ, 21 במאי 2014
8. ↑  אתר למנויים בלבד בן שלו, מתי בפעם האחרונה שמעתם ג'יבריש פרסי?, באתר הארץ, 3 בספטמבר 2016
9. ↑  ביקורות:  
אורלי נוי, הפריחה הנהדרת של החיטה: מורין נהדר באלבום חדש, סוחף ומפתיע, באתר "שיחה מקומית", 13 בנובמבר 2016  
אתר למנויים בלבד בן שלו, האלבום הפרסי של מורין נהדר עוצר נשימה, באתר הארץ, 1 באוקטובר 2016
10. ↑  בן שלו, יזהר אשדות אקספרימנטלי, מורין נהדר לא במקסימום, באתר הארץ, 23 ביוני 2018
11. ↑  אתר למנויים בלבד אינס אליאס, מה מביא זמרת ישראלית לשיר שירים איראניים מלפני המהפכה?, באתר הארץ, 18 בנובמבר 2021
12. ↑  אתר למנויים בלבד בן שלו, מורין נהדר שרה היטב בהופעה, אבל עדיף לחכות לאלבום שלה, באתר הארץ, 23 בנובמבר 2021  
אורלי נוי, פסטיבל העוד 2021: פחות עוּד, יותר גיוון תרבותי, באתר "שיחה מקומית", 18 בנובמבר 2021